
A fizikai aktivitás hatása patkány bélgyulladásos modellben

A szervezetünket érő káros hatásokkal szemben az immunrendszer rendszerint gyulladásos válaszreakcióval válaszol. A gyulladás folyamatának lezajlása szigorú szabályozás alatt áll, hiszen ez a folyamat akut fázisból krónikusba lépve súlyos szövődményeket okozhat. A krónikus gyulladásos betegségek között a tápcsatornát érintő gyulladásos bélbetegségek (IBD) - Crohn-betegség és a colitis ulcerosa - a népesség egyre nagyobb százalékát érinti. Számos gyulladáskeltő molekula kifejeződése megemelkedik a betegség során, a gyulladás folyamatát szabályozó molekulák kifejeződésének mintázata azonban ismeretlen. A gyulladással járó immunfolyamatok negatív szabályozásában résztvevő molekuláknak fontos szerepe van, hiszen segítségükkel a gyulladáskeltő aktivitás kontrollálható. Ilyen molekulák, a TAM receptor-család és az NLR gén-család tagjai. Habár az NLR gén-családba tartozó NOD2 polimorfizmusokat számos tanulmány egyenes összefüggésbe hozta a Crohn-betegséggel, mind a TAM mind az NLR család tagjainak kifejeződése gyulladásos bélbetegségekben nagyrészt ismeretlen. A mozgás jótékony hatása ismert más krónikus gyulladással járó autoimmun betegség - reumatoid artritisz- esetén, arról azonban, hogy az IBD-s betegek állapotát illetve a gyulladásos folyamtokban szerepet játszó gének kifejeződését milyen módon befolyásolja, nincsenek adataink.
Munkacsoportunk patkányokban 2,4,6-trinitrobenzén-szulfonsav által indukált IBD modellben újgenerációs szekvenálás segítségével transzkriptóma vizsgálatot végzett. Kíváncsiak voltunk, hogy a gyulladás folyamán mely gének kifejeződése változik meg, valamint a rekreatív jellegű mozgás megváltoztatja-e az adott gének expresszióját. Kvantitatív real-time PCR-rel megerősített eredményeink azt mutatják, hogy amíg a rekreatív jellegű fizikai aktivitás önmagában csökkenti a vérből izolált mononukleáris sejtekben a gyulladáskeltő effektorok kifejeződését, addig ez gyulladás esetén már nem következik be. A bélszakaszokat vizsgálva megállapítottuk, hogy a gyulladt régiókban jelentősen nő az összes vizsgált gyulladáskeltő effektor molekula expressziója, ezzel szemben a negatív szabályozó molekulák kifejeződése nem mutat egységes képet.
Eddigi megfigyeléseink arra utalnak, hogy a gyulladásos területeken az egyes negatív szabályozó molekulák kifejeződésének csökkenése előidézheti a gyulladáskeltő molekulák folyamatos és magas szintű expresszióját.



